রাজবাড়ী দুটি আসনে ৬ প্রার্থীর জামানত বাজেয়াপ্ত
একাদশ জাতীয় সংসদ নির্বাচনে রাজবাড়ীর ২টি আসনের ৬ প্রার্থীর জামানত বাজেয়াপ্ত হয়েছে।







জেলা নির্বাচন অফিসার মো. হাবিবুর রহমান জানান, কোনো প্রার্থী যদি প্রদত্ত বৈধ ভোটের আট ভাগের এক ভাগ ভোট না পান তাহলে তার জামানত বাজেয়াপ্ত হবে। সেই হিসেবে, রাজবাড়ী-১ ও রাজবাড়ী-২ আসনের নির্বাচিত ২ প্রার্থী ছাড়া প্রতিদ্বন্দ্বী ৬ প্রার্থী প্রয়োজনীয়সংখ্যক ভোট না পাওয়ায় প্রত্যেকের জামানত বাজেয়াপ্ত হয়েছে।




এবার রাজবাড়ী-১ আসনে তিনজন প্রার্থী প্রতিদ্বন্দ্বিতা করেন। তাদের মধ্যে আওয়ামী লীগ ও মহাজোটের প্রার্থী কাজী কেরামত আলী নৌকা প্রতীকে ২ লাখ ৩৮ হাজার ৯১৪ ভোট পেয়ে নির্বাচিত হন।
অপর ২ জন প্রার্থীর মধ্যে বিএনপি ও ঐক্যফ্রন্টের আলী নেওয়াজ মাহমুদ খৈয়ম ধানের শীষ প্রতীকে ৩৩ হাজার এবং ইসলামী আন্দোলনের জাহাঙ্গীর হোসেন খান (জাহিদ হাসান) হাতপাখা প্রতীকে ৩ হাজার ৮৩৪ ভোট পান।
প্রদত্ত বৈধ ভোটের (২,৭৫,৭৪৮) আট ভাগের এক ভাগ (৩৪,৪৬৮) না পাওয়ায় দুজনের জামানতই বাজেয়াপ্ত হয়।
অপরদিকে রাজবাড়ী-২ আসনে পাঁচজন প্রার্থী প্রতিদ্বন্দ্বিতা করেন। তাদের মধ্যে আওয়ামী লীগ প্রার্থী মো. জিল্লুল হাকিম নৌকা প্রতীকে ৩ লাখ ৯৮ হাজার ৯৭৪ ভোট পেয়ে নির্বাচিত হন।
অপর ৪ জন প্রার্থীর মধ্যে বিএনপি ও ঐক্যফ্রন্টের নাসিরুল হক সাবু ধানের শীষ প্রতীকে ৫ হাজার ৪৭৫, জাতীয় পার্টির অ্যাডভোকেট এবিএম নুরুল ইসলাম লাঙ্গল প্রতীকে ১ হাজার ৮৩৮, ইসলামী আন্দোলনের নূর মোহাম্মদ মিয়া হাতপাখা প্রতীকে ১ হাজার ৭৪৯ এবং সাংস্কৃতিক মুক্তিজোটের নাজমুল হাসান ছড়ি প্রতীকে ১ হাজার ৫ ভোট পান।
প্রদত্ত বৈধ ভোটের (৪,০৮,০৩৬) আট ভাগের এক ভাগ (৫১,০০৪) না পাওয়ায় তাদের ৪ জনেরই জামানতই বাজেয়াপ্ত হয়।
উল্লেখ্য, একাদশ জাতীয় সংসদ নির্বাচনে প্রার্থীদের মনোনয়নপত্র জমাদানের সময় ইসির নির্ধারিত ২০ হাজার টাকা করে জামানত দিতে হয়েছিল। সেই হিসেবে, রাজবাড়ী-১ আসনের ২ জন এবং রাজবাড়ী-২ আসনের ৪ জনসহ জামানত বাজেয়াপ্ত হওয়া ৬ জন প্রার্থীর কাছ থেকে মোট ১ লাখ ২০ হাজার টাকা রাষ্ট্রীয় কোষাগারে জমা পড়ল।

একাদশ জাতীয় সংসদ নির্বাচনে রাজবাড়ীর ২টি আসনের ৬ প্রার্থীর জামানত বাজেয়াপ্ত হয়েছে।